Papersnake/gushiwen huggingface dataset:
谢王生赠弓矢
李廌（宋代）

将军材气旧无双，老矣犹思强挽强。
金厩愿乘千里马，玉关归奉万年觞。
受降城下沙场雪，无定河边木叶霜。
赠我良弓借余勇，君应真胜楚人亡。
送次道能判西京
司马光（宋代）

相府新承檄，兰台旧校文。
题舆荣得士，把袂惜离群。
首夏郊原秀，晴阳草树曛。
觚棱日边远，阙塞雾中分。
翠岭林端出，飞泉竹外闻。
金羁游烂漫，珠履醉缤纷。
人服声光重，官无簿领勤。
归期肯留滞，汉主待渊云。
偶得
胡仲参（宋代）

欲问梅花信，山寒去未能。
静思天外句，坐对夜深灯。
戒烟频添衲，煎茶旋凿冰。
月残霜又落，无复叩门僧。
顷尝将漕淮东林子长今膺是选因以小诗述怀庶
虞俦（宋代）

淮边陈迹试重论，走遍西途落木村。
依旧江山连北固，承平池馆羡东园。
中原入望堪垂涕，古汴无情尚有痕。
岁漕东南六百万，云何异域得游魂。
自闽海入闽江作
洪繻（清代）

海天一色云瞢腾，云开何乃见长城！长城非城千山青，中有山门五虎横。

山门荡荡连海门，千回百折长江奔。中流江峡成海峡，束缚蛟龙留潮痕。

潮来潮去山重叠，钱塘潮水不足论。舟人金牌、长门里，重重锁钥江海水。

宛转亭头又馆头，罗星塔山连云起。我自东北历东南，港门无此青巉岩。

大沽、黄浦剧深通，平原两岸蔑峰岚。山东海港有山险，长流难得长山掩。

江心随处况有矶，岂比金、焦山两点！堪痛甲申边衅开，如此江山酿祸胎。

兵备空传藏舰浦，洋氛竟及钓龙台！于今江面澄如练，马头、马尾沧桑变。

不堪回首念昔游，闽中山水依稀见。
蒿里行
曹操（两汉）

关东有义士，兴兵讨群凶。
初期会盟津，乃心在咸阳。
军合力不会，踌躇而雁行。
势利使人争，嗣还自相戕。
淮南弟称号，刻玺于北方。
铠甲生虮虱，万姓以死亡。
白骨露于野，千里无鸡鸣。
生民百遗一，念之断人肠。
留菊主饮
陈献章（明代）

经冬三月不离床，屋角梅花夜夜香。舫子药随春酒至，先生病夜故吾忘。

直拚酩酊能留客，莫笑蹒跚懒下堂。记得早秋同宿处，竹篱烟火白牛冈。
沙远晴波浅漾金鱼苗初上小如针将船载酒江头饮水柳千株满岸阴 其五
丁复（元代）

北阙青云车马多，南山白石饭牛歌。霜清水屋酿春酒，雨足野田收晚禾。
挽李楼峰
马廷鸾（宋代）

万选胶庠上，三长渠观中。
端从绣衣使，直拟黑头公。
柯烂全枰换，舟移绝壑空。
素交与年尽，老眼视天梦。
临江仙 以上呜鹤余音卷之三
佚名（宋代）

达道逍遥无事客，狂歌度日欣欣。孤然一性朗然真。清如三岛欣，闲似九霄云。语话参差绝世梦，心头不挂微尘。四时游玩百花亲。壶中天不夜，物外景长春。
秋夜病中忆大儿时在滦阳
金墀（清代）

月影侵罗幕，虫声近曲栏。眼慵偏爱夜，身瘦早知寒。

霜虑山中重，衣愁马上单。一镫相对卧，听彻五更残。
新燕
德日（清代）

穿径衔泥漾好春，翩翩斗舞羽毛新。暖风吹入昭阳殿，妒煞轻盈赵美人。
三月奉命察视福陵昭陵界址山行有作
陈曾寿（清代）

梵潮流转界三千，说法松风正炽然。深禁偶看遗鸟影，寂光长自摄龙天。

微寒暗送神灵雨，飞翠遥迷淡沱烟。穿径冲泥有馀兴，聊随佣作策衰年。
移居（二首）
多炡（明代）

几车书籍重新迁，绕架殷勤手自编。
一世蠹鱼同出入，千秋鸿宝足留连。
挥毫隔竹萧萧雨，洗墨临池澹澹烟。
熟读《离骚》还痛饮，颓然犹藉古人眠。
蜡梅一首
周紫芝（宋代）

彼美青楼倡，颜色岂不好。春风桃李花，过雨堪一扫。

粲粲星冠女，云宫在三岛。雾帔卷黄罗，披风出云表。

焚香礼夜坛，香雾生杳渺。恨无脂粉颜，千金聘袅袅。

刘郎竟不来，含嚬弄清晓。谁怜傲霜枝，照眼自明瞭。

永怀蕊宫姿，微黄淡飞标。清蟾耿寒枝，与月自相恼。

真赏久未逢，残英惜空老。
东郊时雨
李东阳（明代）

鸣鸠将雨过东林，细草青郊望转深。
润入土膏春脉脉，暝含山色昼沉沉。
寻花问柳游人兴，荷锸扶犁野老心。
见说帝城多景物，春晴未必胜春阴。
次韵曹义忠文玉见寄
周世忠（明代）

书笺药里伴衰年，寥落空斋隐几眠。倦出柴荆非避俗，静依蒲褐似栖禅。

笑谈不觉形骸外，悟悦难凭口语传。远忆听松聊榻夜，梦回千涧落寒泉。
满江红·雨歇前林
李漳（宋代）

雨歇前林，薰风度、琴声清淑。绮窗迥、张眉初扫，弄弦鸣玉。三叠瑶池仙侣宴，九江鹤唳清江曲。政伯莺、此日梦维熊，祥烟馥。金徽外，音时续。雕筵上，听难足。且相将一醉，满倾醽醁。共祝遐龄何所似，水流不尽高山矗。算未应、归去抱琴书，云间宿。
送客吕生谒赵生因问谢山人 其二
王世贞（明代）

平明策马渡漳河，回首东秦紫气多。若见谢榛应借问，不知华发傍谁过。
次韵惟西堂巧山二首
陈著（宋代）

清风明月本无边，我亦寻盟到白莲。
青玉轩前坐来久，淡中滋味自相贤。
集句
吕中孚（金朝）

骚人吟罢起乡愁，百感中来不自由。一种人间太平日，满衣尘土避公侯。
荷花
李石（宋代）

优昙宝树作香林，佛面辉光紫磨金。
峰顶莲花高十丈，便敷妙座出花心。
秋夜西岗联句
晁补之（宋代）

城南远人迹，虫响最先秋。
河汉横疑近，星辰烂不收。
露浓枝上月，风驶苑中筹。
下直身田野，相忘世马牛。
市声城郭夜，遥色草茅幽。
寂寞容还往，文章得献酬。
天依阊阖转，斗直未央留。
清洛东输海，夷门北拱州。
寒灯知苦织，浊酒识穷愁。
饱食容高议，苍颜媿薄游。
黑貂寒事早，青史素心遒。
附骥容吾钝，黄金试络头。
丙申除夕 其一
曾灿垣（清代）

最是劳人处，残年待夕阳。忧危身易老，离乱日尤长。

腊酒酬穷鬼，文章落战场。独怜天地大，醉眼混玄黄。
刘元辅寄咏史诗六十首赋此为谢
徐瑞（宋代）

永嘉诸老不可作，史传纷纭孰与评。一字不轻严衮钺，千年如见审权衡。

常忧此道无人识，忽得公诗老眼明。雪手焚香三读罢，小楼坐对晚山横。
退朝见越山二首 其二
李光（宋代）

接武鸳鸾缀近班，愧无谋略济时艰。打包结伴寻芳去，相对僧窗一味闲。
青锉山寺
李新（宋代）

春去山鸟悲，春归山鸟乐。
高轩一樽酒，卧看山花落。
厨烟续云根，涧水断冰脚。
山中不可留兮归去来，日暮芸香裛罗幕。
赠朱师轲朱奎父
晁公溯（宋代）

洛阳盛人物，丧乱亦南迁。
今见大夫后，犹如翁子贤。
端居送日月，秀句写风烟。
相遇何匆促，临分重惘然。
解连环 用姜白石韵代书寄棣先
沈鹊应（清代）

西楼裁倚。被杨花千点，句人离思。念去年、南浦牵衣，如今眼穿，南浦唯春水。

回首倾襟，小窗对镜同梳洗。踏青湖畔路，那日游春，依约曾记。

东风又吹雨霁，问音书断绝，何事相弃。空欲往、难越关山，算只有今宵，梦魂能至。

绣户谁推，似行近、疏帘下底。又却是、衔泥燕子，搅人午睡。
立春在元日
梅尧臣（宋代）

新春与新岁，时候不相先。
未肯欺残腊，何曾占旧年。
缀条花翦彩，插户柳生烟。
独坐空山里，唯惊节物迁。
再次前韵答高秀才言诗
项安世（宋代）

万仞峥嵘赤手攀，但能进步莫尤竿。
一生便作苦吟去，万事何尤得句欢。
鼓气易蓑怜我退，市声方午似君难。
丈夫不用分畦畛，臭味从今蕙与兰。
睎真馆
李纲（宋代）

小溪诘屈巧萦回，行到睎真景更奇。路转山回疑不见，此中凝望却参差。
秋夜
陆游（宋代）

老病龙钟不入城，浊醪粗饭饯馀生。未霜村舍秋先冷，无月江天夜自明。

出塞虽惭平贼手，下帷聊喜读书声。山童睡熟青灯暗，自拨残炉候药铛。
显通寺恭依皇祖元韵
乾隆（清代）

窣堵入云重，高盘灵鹫峰。
无先梵网域，最古化人踪。
岚影交窗翠，松阴入座浓。
归舆凹外转，犹听隔林钟。
西江月·新置小舟，邀友未至，调寄西江月
王照（宋代）

雨润芭蕉叶大，凉秋百卉增妍。草堂凝望树云天。

佳客空怀缱草。

准备烟波载酒，不须书画盈船。小航镇日自萧閒。

老柳根边系缆。
去岁九月二十七日在黄州生子名遁小名干儿颀
苏轼（宋代）

吾年四十九，羁旅失幼子。
幼子真吾儿，眉角生已似。
未期观所好，蹁跹逐书史。
摇头却梨栗，似识非分耻。
吾老常鲜欢，赖此一笑喜。
忽然遭夺去，恶业我累尔。
衣薪那免俗，变灭须臾耳。
归来怀抱空，老泪如泻水。
我泪犹可拭，日远当日忘。
母哭不可闻，欲与汝俱亡。
故衣尚悬架，涨乳已流床。
感此欲忘生，一卧终日僵。
中年忝闻道，梦幻讲已详。
储药如丘山，临病更求方。
仍将恩爱刃，割此衰老肠。
知迷欲自反，一恸送余伤。
感皇恩·一岁一生朝
程大昌（宋代）

一岁一生朝，一番老相。无欲无营亦无望。看经写字，且做闲中气象。闭门人阒静，心清旷。骨肉团栾，一杯相向。野蔌家肴竞来饷。真情直话，不用逢迎俯仰。从他人笑道，不时样。
吴荷屋中丞招同人寓斋小集赋呈
李宗瀛（清代）

别馆招寻醉绮筵，杯倾三雅酒如泉。衣冠南海推耆宿，风雨东堂感昔年。

集古定过欧氏录，坐来疑泛米家船。鲰生何幸窥清閟，一款谟觞亦墨缘。
除夜元日连登烟霏楼
叶适（宋代）

岩蛮宽云灵虬寺，水竹低横处士园。
此是蕲州无比好，亦如淛下好山川。
自爱
仇远（元代）

金渊岂爱我，我自爱金渊。
似蜜醪尤美，如珠米更圆。
攜家逾八口，窃禄又三年。
书册盈归箧，毋嫌载月船。
题寒江独钓图
袁士元（元代）

堪笑江湖几钓徒，朝来相唤暮相呼。祇今风雪蒙头处，回首烟波一个无。
金身范蠡
赵完璧（明代）

报国忠良义自深，几微早已见君心。金身却恨功成去，不去终难保似金。
梦见刘朴生丈谓到庚年有事朴丈逝世已二十馀年久不入梦醒后凄然有作
陈曾寿（清代）

当时大念各相期，积惨并州世久辞。物外早消全体热，梦中还作有情痴。

五铢符谶虽当复，一发关天剧可危。屈指上章来岁是，死灰残局欲何为。
偈颂七首
释思岳（宋代）

鼓山不跨石门句，嚼碎令人牙齿寒。
亲扣国师问端的，石门无锁亦无关。
从圣国宝二茂才叙别
陆文圭（元代）

龙门世家史学祖，足涉淮湘到邹鲁。儿生堕地弧在左，妇闭车邹为谁苦。

二君雁荡游虎林，逆旅一笑论古心。地炉画灰事未竟，推窗看天雪意深。

山寒约共梅花语，江水东流予北去。明年春风上石渠，道傍为我吊望诸。
赠楚法曹叔度
司马光（宋代）

夫君能直节，不耻扬曹轻。
道果因时屈，官无当已荣。
松杉虽偃蹇，霜霰苦峥嵘。
会有良工识，终观大器成。
万里乘风卷送友人北上
黎民表（明代）

握手念将别，清尊尚未空。离心悬岭树，客路值秋风。

鹏翮搏南海，鸿仪会泽宫。甘泉多侍从，谁为荐扬雄。
长安道
储光羲（唐代）

鸣鞭过酒肆，袨服游倡门。
百万一时尽，含情无片言。
西行一千里，暝色生寒树。
暗闻歌吹声，知是长安路。
送三山张国宝府掾美归
黄清老（元代）

三山星斗高贴天，三山潮汐走百川。张公平生饮中仙，襟度脱落神飘然。

三山神人不敢友，天风吹度金鳌颠。扫清案牍待明月，平铺绿水栽红莲。

公庭无人山色落，时有双燕归帘前。樵溪夜雨深一尺，城外明朝翠如织。

春归草木不可遮，黯澹已作离别色。离别兮奈何，若有人兮佩女萝。

公不顾兮山之阿，山之阿，沧海渺渺浮云多。
思贤顿（即望贤宫也）
李商隐（唐代）

内殿张弦管，中原绝鼓鼙。舞成青海马，斗杀汝南鸡。

不见华胥梦，空闻下蔡迷。宸襟他日泪，薄暮望贤西。
舟泊竹篠港夜坐诵后山诗
袁说友（宋代）

沙岸人归后，船窗月上时。
霜风竹篠港，灯火后山诗。
岁晚羇怀恶，江空熟路迟。
邻舟一樽酒，不使老夫知。
寿高内翰 其二
汪莘（宋代）

璞玉浑金表里同，心知言动有阴功。一门人杰成龙种，三世科名各继宫。

华盖共瞻天座北，勾陈长扈帝垣中。野人只待秋风起，去向西湖作钓翁。
义试诗 孔明草庐图
佚名（宋代）

南阳高卧屈将军，往事流传水墨昏。莫讶轴闲茅屋小，个中藏得汉乾坤。
咏史诗。濮水
胡曾（唐代）

青春行役思悠悠，一曲汀蒲濮水流。

正见涂中龟曳尾，令人特地感庄周。
次姑苏杨维斗徐君和朱云子共邀舟游
郭之奇（明代）

朋聚远方乐，游从智者欢。旷怀欣四美，通志恣千端。

舟破光天色，人惊静夜澜。凉薰乘暮意，弦月挂初冠。

旅绪因秋引，家思得友宽。敦情馀别后，岂曰比肩难。
偶吟三首 其三
何巩道（明代）

泪怜别院石榴红，香忆当时茉莉风。难逐倦云归远岫，误悬孤月照高空。

夜钟凄断如萧寺，晚角哀吟似汉宫。独有金乌飞不去，年年长在月轮中。
少虚以中秋有月预作诗亦次韵矣而月不为出因成数语以解前篇
郭印（宋代）

兹辰阴雨霁，佳月望云端。彻灯不掩户，伫对清辉寒。

嫦娥岂误人，出入由天关。天应怕镌镵，故将好景悭。

坐久成叹息，邂逅一何艰。收视照肝肺，中有白玉盘。

光明无与比，通昔梦魂安。君今先悟此，一笑定忘言。

虽云形影隔，是心常往还。前诗非游戏，勿作绮语观。
崇川寄懋功张秀才
王称（宋代）

百尺滩头一访君，碧云秋霭正纷纷。故人已叹晨星少，此会翻成落叶分。

远树孤城江上闭，晴空疏雁醉中闻。也知西去宁亲日，还有相思寄断云。
游武当山五龙宫
王世贞（明代）

听雨过青羊涧，披云出紫盖峰。曲曲蜿蜒复道，层层历落怪松。

嵌岩几点靺鞨，拥殿千朵芙蓉。倦时但引三爵，睡法不输五龙。
陕州题河上亭
李频（唐代）

岸拥洪流急，亭开清兴长。当轩河草晚，入坐水风凉。

独鸟惊来客，孤云触去樯。秋声和远雨，暮色带微阳。

浪静澄窗影，沙明发簟光。逍遥每尽日，谁识爱沧浪。
挽李平仲二首 其一
王质（宋代）

杳杳归无极，茫茫恨有馀。九原那可作，万事总成虚。

汀草何尝歇，云山亦自如。此回真定别，无雁可传书。
赠别干生
王祎（明代）

北风吹寒木叶稀，之子访我林间扉。山空岁晏将何之，且复夷犹湖水湄。

若翁起身自书诗，一官甫就鬓已丝。与我托交自京师，羡子正及青春时。

朱颜绿鬓玉雪姿，名驹汗血不可羁。一日千里谁能追，相逢一杯聊共持。

酒边唤取双蛾眉，清歌慢舞华灯移。人生行乐复奚为，酒酣我有慷慨辞。

子勿听之惨不怡，只今艰难值时危。戎马满地干戈挥，褰旗射马功或奇。

朝廷便有爵赏施，况复竹帛声名垂。子弓甚良又善驰，胡不早奋乘时机。

丈夫要作远大期，愿子努力无迟疑。往哉壮志不可违，黄金为印锦为衣，看子他年得意归。
懿文皇太子挽诗十章 其十
方孝孺（明代）

斥土开瑶殿，因山近翠微。神舆离鹤禁，天泪湿龙衣。

日月还丹阙，风云送六飞。太平皇业固，清庙咏光辉。
木兰花
苏庠（宋代）

江云叠叠遮鸳浦。江水无情流薄暮。归帆初张苇边风，客梦不禁篷背雨。

渚花不解留人住。只作深愁无尽处。白沙烟树有无中，雁落沧洲何处所。
忧爱
刘克庄（宋代）

脱发清晨雪满簪，把茅不恨入山深。
安能更作皱眉事，但可聊为拥鼻吟。
鞭算难权鹿皮币，害藏谁发褭蹄金。
暮年未敢忘忧爱，喜听三边奏凯音。
黄鹤楼
游似（宋代）

和江巨浪拍天浮，城郭相望万景收。
汉水北吞云梦入，蜀江西景洞庭流。
角声交送千家月，帆影中分两岸秋。
黄鹤楼高人不见，却随鹦鹉过汀洲。
秋怀
曾巩（宋代）

天地四时谁主张，纵使群阴入风日。
日光在天已苍凉，风气吹人更憀慄。
树木惨惨颜色衰，燕雀啾啾群侣失。
我有愁轮行我肠，颠倒回环不能律。
我本孜孜学诗书，诗书与今岂同术。
智虑过人只自雠，闻见于时未裨一。
片心皎皎事乖背，众醉冥冥势陵突。
出门榛棘不可行，终岁蒿藜尚谁恤。
远梦频迷忆故人，客被初寒卧沉疾。
将相公侯虽不为，消长穷通岂须诘。
圣贤穰穰力可攀，安能俯心为苟屈。
持螯赏菊 其二
李稷勋（清代）

津海兵荒蟹价高，沧桑如幻感尘劳。秋风尽日情怀恶，坐对寒花读楚骚。
菊花新 其四
葛长庚（宋代）

念我东皇大帝儿。是操觚弄翰之职。飞落尘寰，似此度，算应希。

向这里。安能便、策景御气。灰头土面、千河水。把我如何洗。

纵便有铢衣，已失眉峰翠。看看皓首，瞒不过镜台儿。

除是去、青松下、碧云底。
又省闱锁宿十月十三日夜月独酌 其一
程公许（宋代）

霜月铺银滟瓦沟，忆曾尽醉作中秋。侵天围棘孤吟夜，且著红炉为暖愁。
大儿长孺赴零陵簿，示以杂言
杨万里（宋代）

好官易得忙不得，好人难做须著力。
汝要作好官，令公书考不可钻。
借令巧钻得，遗臭千载心为寒。
汝要作好人，东家也是横。
目民选官无选处，却与天者长青春。
老夫今年六十四，大儿壮岁初筮仕。
先人门户冷如冰，岂不愿汝取高位。
高位莫爱渠爱了，高位失，
丈夫老，则老官职不要讨。
白头官里捉出来，生愁无面见草莱。
老夫不足学圣贤，有前作譬如著棋。
著到国手时国手，头上犹更尽有著。
宋江三十六赞
龚开（宋代）

大刀关胜，岂云长孙。
云长义勇，汝其后昆。
回酒
李之仪（宋代）

莫笑和州酒，和州酒却醇。聊资千岁祝，用赞一阳春。

柳信涡将报，梨晴点向真。醉寻平日路，好在武陵人。
大龙湫
张扩（宋代）

巉岩石壁倚天开，何处苍龙噀雨来。海上秋田半焦槁，不应涧谷但空雷。
临贺别驾李子西同年寄五字诗，以杜句君随丞
杨万里（宋代）

老拙谁肯伴，束书自相随。
此外无长物，犹有一鸱夷。
小醉即孤咏，自遣不要奇。
西湖妙天下，未羡习家池。
次友韵
汪炎昶（宋代）

达人忧乐但随时，往事犹须入梦思。实行难磨姑致力，空言无补莫耽诗。

水终易起渹风浪，松暂微低偃雪枝。李在道傍遭众弃，兰生谷底有人知。
送郑尚书赴南海
韩愈（唐代）

番禺军府盛，欲说暂停杯。盖海旂幢出，连天观阁开。

衙时龙户集，上日马人来。风静鶢鶋去，官廉蚌蛤回。

货通师子国，乐奏武王台。事事皆殊异，无嫌屈大才。
惊蛰二月节
元稹（唐代）

阳气初惊蛰，韶光大地周。
桃花开蜀锦，鹰老化春鸠。
时候争催迫，萌芽互矩修。
人间务生事，耕种满田畴。
名利
吴与弼（明代）

眼前名利日纷纭，扰扰何由得性真。置却身心贫富外，始知世有出尘人。
点绛唇 其七
张元干（宋代）

醉泛吴松，小舟谁怕东风大。旧时经过。曾向垂虹卧。

月淡霜天，今夜空清坐。还知么。满斟高和。只有君知我。
偈二首 其一
释大通（宋代）

上不见天，下不见地。畐塞虚空，无处回避。为君明破即不中，且向南山鳖鼻。
挽蔡文叔
王柏（宋代）

南风南风兮，莫苏槁质。
坎离互宅兮，已翩翩乎月窟。
驾朱鸟以启路兮，潜玄宫而永息。
终长夜之漫漫兮，委人间之正则。
道所以经世兮，名不可以虚得。
方一去而即悟兮，可以淑艾乎士习。
倘再去而能悟兮，庶奸谀之屏迹。
使长孺居中司马遂相兮，狂酋当为之怵惕。
又何至於闯江逾岭兮，喋血上国。
思魏徵而奠九龄兮，吁其何及。
公虽九原兮，疑遗忠之尚尽。
我被公之知兮，始终如一。
不得哭公于堂兮，不得执公之绋。
我何负於神明兮，两足如絷。
歌南风之三叠兮，恨无极。
刘芙初招访高子水居
施晋（清代）

刘吼隔宿折简呼，引我幽梦落五湖。梦中峨峨双艖发，凌风窅五入太虚。

四围峭茜千嶂列，当心皎镜一月孤。银台金阙仿佛见，羽衣翠葆纷纶趋。

七十二峰忽破碎，黑螭喷雾龙藏珠。云中危楼插天半，中有一老清而臞。

人言此是高尚书，忠魂万古恋水居。此中读书良是可，所惜禾黍连邱墟。

魂悲骨慄抚枕吁，酒肠夜半鸣辘轳。廉颇老矣尚健饭，其奈腹疾如何鱼。

眼前清境到不得，得勿悔作高阳徒。鸬鹚一杓鸬鹚卮，我行出入与尔俱，而今崇我胡为乎？

晚来解酲进一斗，翻身跳入壶公壶，湖中之乐乐何如。
暨阳怀古二十三首 其十三 空谷里
缪徵甲（清代）

空谷先生神仙姿，生当扰攘不遇时。啸歌一室乐其乐，里中人士尊为师。

先生厥考性好施，千人仰给力自支。遗命敛葬一遵古，屏却世俗黄与缁。

克家有子抱翼凤，菰芦晦迹人莫知。贤人在野吾道隐，元祚八十宜深思。
望云亭
周文璞（宋代）

淑气槃槃接九原，须臾鳞合更瀰漫。
自从蒿里无颜色，来到钟山有泪痕。
往者英雄俱雨绝，后来哀痛欲河翻。
夜深月照长松下，谁见孤飞出墓门。
念奴娇（上已日游北湖）
京镗（宋代）

锦城城北，有平湖、仿佛西湖西畔。载酒郊＿修禊事，雅称兰舟同泛。麦垅黄轻，桤林绿重，莫厌春光晚。棹歌声发，飞来鸥鹭惊散。

好是水涨弥漫，山围周匝，不尽青青岸。除却钱塘门外见，只说此间奇观。句引游人，追陪佳客，三载成留恋。古今陈迹，从教分付弦管。
远闻本郡行春到旧山二首
朱景玄（唐代）

一身从宦留京邑，五马遥闻到旧山。

已领烟霞光野径，深惭老幼候柴关。

清风借响松筠外，画隼停晖水石间。

定掩溪名在图传，共知轩盖此登攀。
双鱼铺
杨慎（明代）

岧岧山上亭，上有双鱼字。回顾望新城，欲将双鱼寄。

泛泛东水流，蘋藻相蒙翳。钓竿何袅袅，鱼尾何曾丽。

缄意付归风，日暮江之汜。
荆门送人自峨嵋游南岳
齐己（唐代）

峨嵋来已远，衡岳去犹赊。南浦悬帆影，西风乱荻花。

天涯遥梦泽，山众近长沙。有兴多新作，携将大府夸。
浪淘沙
李祁（宋代）

拍手趁西风。惊起乖龙。青山绿水古今同。唯有一轮山上月，长照江中。

一点落金钟。浑似虚空。道人不住有云峰。但是人家清酒瓮，行处相逢。
赋秋江离思
周玄（明代）

女螺江上送征桡，祖帐新凉酒易消。
泽国雁来芳草歇，海天人去碧波遥。
寒山古道迷枫叶，落日愁心断柳条。
圣代只今缝掖贵，行看紫凤上丹霄。
初入鲁境
王天性（明代）

行行春半空，征旆复山东。柳作烟中态，桃仍雪里容。

逢人多白眼，顾影恨颜红。鲁酒从来薄，聊斟慰路穷。
夏日西斋看雨
范淑（清代）

突作奇声不可测，长松欲使孤松折。林叶不待西松飞，顿觉南松有秋色。

怒雨忽山外来，跳波击瓦心怀开。雷驱电助不可息，松声盘走如相催。

暑馀晴雨失调剂，黄尘得雨吹腥气。竹中新构读书堂，一缕炎松摇不至。

书窗掩卷静无声，电卷雷收雨渐停。推窗一望净如洗，天光凝碧青山青。

茅檐低接锄花圃，山园松味清如许。数声啼鸟出新晴，半树斜阳滴残雨。
和董伯玉不向东山久韵
吴芾（宋代）

云气满户庭，岚光入窗牖。
是中有佳处，不出吾座右。
迩来独何事，未免踆踆走。
三读寄佳篇，临风嗟叹久。
送陈道士归金华
乃贤（元代）

明月楼前溪水深，溪边楼观隔松阴。何时化鹤归华表，相对焚松坐竹林。

夜雨灯前閒读易，春风花底自弹琴。令人苦忆江南路，千里相思雪满簪。
中岩
岑象求（宋代）

潇洒监城隈，聊驱俗驾回。世尘飞不到，山色翠成堆。
范文正公楷书昌黎伯夷颂平江李使君信之久藏
方回（元代）

班固人表吾尝疑，第一武王二伯夷。
我谓伯夷可第一，武未尽善宜二之。
退之第一唐文人，希文第一宋辅臣。
韩为夷颂范为写，三绝谁为什袭珍。
星奎运逾三百年，皇佑庆历诸钜贤。
逮至渡江乾淳后，珠题玉跋盈长篇。
范氏袞袞饶公侯，幽州栝州至苏州。
行军元昊惊破胆，义庄睦族春复秋。
子子孙孙居吴中，指李后人今黄龚。
锦囊偶贮此三绝，燕香夜寒吐长虹。
袞衣绣衣观且夸，故国乔木兴咨嗟。
大尹不吝归赵璧，祠以少牢复其家。
提学翰林索我诗，肯捐此宝真复奇。
授者良难受者易，即此可刊遗爱碑。
途中
赵嘏（唐代）

故园回首雁初来，马上千愁付一杯。

惟有新诗似相识，暮山吟处共徘徊。
寄芝庵书记
顾协（明代）

长老披一衲，家住白云乡。
吟思秋偏苦，诗名老更香。
筍根斜透壁，苔色冷侵床。
记得相逢处，松林正夕阳。
题泉州王梅溪先生祠堂徐竹隐直院谓梅溪古之
戴复古（宋代）

堂堂大节在朝廷，名重当时太华轻。
乾道君臣千载遇，先生议论九重惊。
人歌黄霸思遗爱，我颂朱云有直声。
一瓣清香拜图像，英风凛凛尚如生。
曹子念东归同邦相携酒兰阴作
胡应麟（明代）

纷纷白眼又吾曹，睥睨山堂对浊醪。白昼星辰群下榻，青天云浊一挥毫。

归途渐喜还江县，起色重因望海涛。十日平原堪此地，千峰寒月坐来高。
晚宿村居
王洋（宋代）

早趁林鸦泊，荒篱四面同。
田夫留古意，野水识和风。
倦仆欺予远，疲舆念汝功。
尔嫌冬日促，吾兴在寒空。
秋海棠
弘历（清代）

流芳泫凉露，发色袅清籁。秋来卉亦繁，草本此为最。

韵入翰林哦，态凭艺圃绘。亚盆有馀姿，傍砌舒清馤。

爱此八月春，何必紫绵枝。空传杜陵叟，西蜀未留诗。
夜宿仙都山闻松声作
胡志道（宋代）

仙都古洞天，云阙高嵲嵲。新宫欣然成，碧瓦灿鳞列。

我时宿■房，六月失烦热。松声起中夜，梦枕忽惊辍。

天籁鸣虚徐，玉箫递泠彻。凤歌谐律吕，鹤舞想应节。

安知非群仙，宴罢摇佩玦。从来筝笛耳，一洗万想灭。
比作青萝山塔记并徐敏求墓铭皆蒙宏道为时作诗以谢
葛胜仲（宋代）

文苑无飞声，碑板谬见赴。结因时佞佛，时美间谀墓。

从僚乞正时，见许不嫌屡。虞筋与柳骨，浓纤皆合度。

浮海观鸿戏，抉石逢猊怒。吾文敢言绝，骥尾蝇所附。

它年翰墨场，不朽知有助。
送戴太博
杜司直（宋代）

琼佩霞裾云锦裳，胸中指塞贮琳瑯。
词章莫测波澜阔，谈笑惟图书传香。
与我多应邻臭味，于人宁有别肝肠。
一州斗大非公处，早晚催归白玉堂。
胭脂菊花
董嗣杲（宋代）

绿蒂黄心簇绛英，何时负取旱莲名。
预知荒径非全盛，先吐芳葩破独清。
篱落赪填空有艳，风霜风槁却无情。
红嫣香绝谁伤旱，难结柴桑处士盟。
双调望江南 秋暮
曹尔堪（清代）

秋欲暮，江水尽生凉。鸥浴似添涛外雪，林疏微映菊前黄。

材屋日恒长。

初刈获、粳秫半登场。簖起肥螯宜买醉，瓮倾新酒远闻香。

一笑举杯觞。
舟过吴江谒臞庵翁少留为赋二诗 其二
仲并（宋代）

明明窗色极知晚，隔岸喧阗祇掩关。上下亭台烟雨外，参差花竹水云间。

从多莫剪东南柳，胜绝新增西北山。客路十年辛苦里，也容一日及公閒。
赋得梨花一枝春带雨
徐渭（明代）

阿娇不含笑，西子却宜颦。
脸湿双啼玉，花滋二月春。
拭鮹堆翠袖，溜粉乱朱唇。
欲得千金倩，还渠桃叶津。
水调歌头
曹冠（宋代）

游燕赏潭洞，舒啸对云峰。瀑泉飞下银汉，一水净涵空。前度刘郎诗句，只咏丹青摹写，佳境未亲逢。刘禹锡寄题涵碧诗，有“远写丹青到雍州”之句。争似我吟赏，携酒屡从容。

濯尘缨，挥羽扇，快薰风。因思往古游者，清兴与今同。泉石因人轻重，岘首名传千古，登览赖羊公。陵谷有迁变，勋烈耀无穷。
木鱼戏成
曾几（宋代）

缘木求鱼却得鱼，击鲜日日向斋盂。
可怜鉤挂濠梁上，大胜冯驩每食无。
鹧鸪天 其二 再赋
陈耆卿（宋代）

艳朵珍丛间舞衣。蹴球场外打红围。小舆穿入花深处，且住簪花醉一卮。

秋欲尽，最怜伊。江梅未破菊离披。情知不与韶华竞，回首西风怨阿谁。
和庞次甫秋日海棠二首
郭印（宋代）

谁将暖律入寒荄，红染枯枝特地开。
可是仙人颜不老，霜朝唤得脸朱回。
梅溪草堂新辟缺少花木效少陵故事觅之以诗 其二
王十朋（宋代）

闲中那得买花钱，孤负桃红李白天。拈出向来花疏目，招邀春色上诗篇。
【双调】一机锦　离思
未知作者（元代）

宝钗分，鸾镜缺，瓶坠簪断折，《三叠阳光》争忍，别。心儿里痛哽咽，眼
儿里弹泪血。空教我扌绝耳揉腮，执手和伊相看，也没一句话儿说。
【锦上花】初相见，誓盟设，空教我暗伤嗟，恨千叠。难割难舍，把他奴全
然不藉，直恁的信音绝，谁知你到今心性别。吉玎的玉簪折，支楞的弦断绝。
盼的痴呆，我则想尽老同欢，弄巧翻做了拙。
【江儿水】又早三秋至，寒雁飞。牛星女宿重相会，只听的捣砧声透入在罗
帏内。景凄凉阶下寒蛩唧，桂子飘香拂鼻。叶落丹枫，满目黄花铺地。
【尾】裁冰剪雪呈祥瑞，饮羊羔共同欢会，端的是翠绕红围。
遣怀
陆游（宋代）

山泽荒寒外，门庭寂寞中。
厌闻鸠唤雨，常羡鹊知风。
逆境嗟行遍，闲愁幸扫空。
今晨有奇事，箫鼓赛年丰。
菩萨蛮（梅）
赵长卿（宋代）

肩舆晓踏江头月。月华冷浸消残雪。雪月照疏篱。梅花三两枝。

人怜花淡薄。花恨人牢落。不似那回时。醺醺醉玉肌。
初春行宫侍宴应制（得天字）
苏味道（唐代）

温液吐涓涓，跳波急应弦。簪裾承睿赏，花柳发韶年。

圣酒千钟洽，宸章七曜悬。微臣从此醉，还似梦钧天。
品令（族姑庆八十，来索俳语）
辛弃疾（宋代）

更休说。便是个、住世观音菩萨。甚今年、容貌八十岁，见底道、才十八。

莫献寿星香烛。莫祝灵龟椿鹤。只消得、把笔轻轻去，十字上、添一撇。
示福孙并示喜曾
陆游（宋代）

北商久不通，梨枣罕登盘。山舍惟有橘，琐细如弹丸。

此外则柿栗，收拾猿鸟残。虽无庞翁话，儿孙亦团栾。

今岁雨雪晚，岁暮始大寒。二稚乃可怜，不诉衣襦单。

地炉有微火，诵书到更阑。我老多感慨，赖汝差自宽。
金陵杂兴二百首
苏泂（宋代）

一万强人犯海陵，可怜谈笑陷官兵。
张韩刘岳今何在，塞上将军漫有名。
白战
赵钟麒（宋代）

赤手骚坛仗霸才，一时旗鼓阵齐开。咏盐韵斗尖叉险，赋雪辞嫌锻鍊来。

壮气直摩元白垒，雄心欲下柏梁台。诗兵十万凭骚遣，攻破长城辟草莱。
偈颂一百五十首
释心月（宋代）

古人底，今人底。
道著道不著，一场没巴鼻。
象王回旋，师子游戏，
洎合扶不起。
二郎神
吴潜（宋代）

小楼向晚，正柳锁、一城烟雨。记十里吴山，绣帘朱户，曾学宫词十舞。浪逐东风无人管，但脉脉、岁移年度。嗟往事未尘，新愁还织，怎堪重诉。

凝伫。问春何事，飞红飘絮。纵杜曲秦川，旧家都在，谁寄音书说与。野草凄迷，暮云深黯，浑自替人无绪。珠泪滴，应把寸肠万结，夜帷深处。
读《后汉书》作小乐府三十八章 其十七 三书生
张晋（清代）

郡公平楚狱，福宜及后嗣。岂真三书生，而能古葬地。
陈几叟以了翁所作默堂箴见示且求余言拾其遗意作四绝句 其三
李纲（宋代）

言以多穷默取容，不如体道守其中。道非言默所能载，毕竟两端皆是空。
再赠
上元夫人（唐代）

弄玉有夫皆得道，刘纲兼室尽登仙。

君能仔细窥朝露，须逐云车拜洞天。
一笑
邓云霄（明代）

束装归去卷残书，衙署将辞尚扫除。静对老妻聊一笑，不知天地本蘧庐。
题张僧繇醉僧图
怀素（唐代）

人人送酒不曾沽，终日松间挂一壶。

草圣欲成狂便发，真堪画入醉僧图。
颂古五十三首
释文礼（宋代）

不作青黄见，其如稻穗何。
鹅王能择乳，鹞子过新罗。
四公子吟
邵雍（宋代）

时去三王，事归五霸。
七雄既争，四子乃诧。
孟尝居先，信陵居亚。
平原居中，春申居下。
灵岩十二景 其二 般舟殿
释仁钦（宋代）

般舟古殿最先风，运载含灵不可穷。生死海中波浪险，莫教沉溺失前功。
出猎图
李延兴（元代）

大漠阴风起，煌煌猎骑来。关弓霜月满，吹角塞云开。

射虎惭无术，呼鹰谩有台。萧条空见画，粉墨乱尘埃。
偈颂三十首
释慧晖（宋代）

家风是自己，自己是家风。
一如身心眼，全体是玄翁。
送雷司训建安
张天赋（明代）

与君相别意如何，吾道随时任捲舒。鲁酒数杯三叠曲，清风千里一船书。

紫芝云外山无主，红蓼滩头水有鱼。踏上武夷峰顶月，茫茫天路夜窗虚。
春水生二绝
杜甫（唐代）

二月六夜春水生，门前小滩浑欲平。

鸬鹚鸂鶒莫漫喜，吾与汝曹俱眼明。

一夜水高二尺强，数日不可更禁当。

南市津头有船卖，无钱即买系篱旁。
公孙同节为张大参东轩作
林俊（明代）

大江东来直龙盖，绿平迥野乾坤大。倚江茅屋遍人家，走壑回坤相映带。

迩时楚望谁开园，嫩红浅碧如桃源。主人慰老怀未惬，别有翠竹连江村。

一夜雷声春雨入，大儿小儿青邱立。岂知儿大复生孙，岁月翁同更同日。

眼里周星六十来，华堂寿酒开深杯。九鹤庭心感前梦，此竹此笋真奇哉。

同物乾坤几能再，郑家二卯张三亥。插架图书重有承，堆床袍笏浑相待。

君不见东家种竹竹不长，连畦接町如堵墙。又不见西家种竹竹枯槁，后笋未生竹先老。

孰如君家之竹凌风烟，碧枝菉叶青霜前。玉立长身百君子，要与松桧争孤妍。

曲江曲江负神秀，后行四笋高于旧。腾蛟起凤不作难，看取清阴弥宇宙。
次黄山中山居韵二首
杨公远（宋代）

山居无一事，所得趣何深。
阅世秋声赋，存心夜气箴。
步徐携葛杖，兴逸鼓嵇琴。
最喜疎篱下，悠然见翠岑。
阳江道上逢卢子归自琼州赋赠·其六
屈大均（明代）

天晴空翠满，五指拂云来。
树树奇南结，家家茉莉开。
野人朝猎去，黎女暮歌回。
调酒黄獐血，君曾尽几杯。
灵岩上方
周弼（宋代）

嵯峨楼观青山头，昔曾避暑离宫游。吴王旌旆堕冥漠，至今古宫涵清秋。

谁听白纻歌声接，细扑飞尘石榴叶。银烛吹灰别泪残，夜半虚廊响行屧。

美人何处凝娇魂，五色定化蝴蝶翻。几人深闺有馀怨，当昼巨栎号惊猿。

千年惟见春风在，绿草虽存颜色改。寂寞栏干绕断肠，满径寒香不堪采。

朝云为我光徘徊，须臾径入姑苏台。遗踪灭迹竟难望，叶落空林归鸟哀。
句
陈充（宋代）

掩户闲欹枕。
倪云林竹树
王行（元代）

幽筱弄寒姿，乔柯霜后时。吟窗有残墨，画得醉中诗。
警滞
陈淳（宋代）

宾主辨贵白，死生路宜分。
当克即便克，当存即必存。
直须要脱洒，如彼霁月轮。
超然物累上，无复渣滓浑。
不须事黏滞，如咬老树根。
弥年齧不断，岂不妨吾仁。
题唐仙方伎图布政徐本所藏
孙蕡（明代）

九重春色浮金辇，柳亸雕檐昼阴转。阁门无事简书稀，朝下三郎幸南苑。

仗底微风拂赭黄，熏炉别殿送天香。昭容婉娈翠娥黛，内史委蛇宫锦囊。

飘飘野老来何许，赐坐从容陪宴语。卦气初生石鼎丹，清风自是蓬壶侣。

奚童忽启文书箱，白骡随地走如羊。金华不识紫烟客，那得化石初平方。

骊山未起朝元阁，谁遣御前方伎作。招邀青鸟天际来，勾引霓裳月中落。

渔阳铁骑战尘生，云栈萦纡路不平。此时安得仙翁术，化作潼关百万兵。
紫阳庵观丁野鹤真身
王立道（明代）

客本山中人，还向山中息。伐毛沧海上，煮石清溪侧。

鹤胎养玄沧，蝉蜕遗金骨。此身亦非我，去来偶相值。

丹砂误时人，空复鍊形质。山房夜不扃，孤猿啸寒月。
听琵琶
罗隐（唐代）

香筵酒散思朝散，偶向梧桐暗处闻。

大底曲中皆有恨，满楼人自不知君。
秋日访朱锡鬯先生
徐永宣（清代）

沈尤村僻绝尘寰，千个筼筜水一湾。学道著书无个事，满庭黄叶对秋山。
明发祈门悟法寺，溪行险绝六首
杨万里（宋代）

山不人烟水不桥，溪声浩浩雨萧萧。
何须双鹭相温暖，鹭过还教转寂寥。
偈七首
释法泰（宋代）

今朝正月已半，是处灯火缭乱。
满城罗骑骈阗，交互往来游玩。
文殊走入闹篮中，普贤端坐高楼看。
玉岩石刻
胡榘（宋代）

清献濂溪二老仙，风流俯仰一时贤。
摩挲石刻追前躅，坡叟遗文媿续镌。
春雪
杨宛（明代）

性本若浮云，因风逐处纷。
穿梅惊蕊落，乘柳讶花芬。
离合终成水，联翩似结纹。
虽难待明月，相对亦欣欣。
次韵范景仁侍郎移竹
苏辙（宋代）

双桧生南户，丛筠种北墙。
交阴奉君子，为伴老中堂。
露洗秋阶绿，风含夏簟凉。
栽花知已误，新上一番霜。
清虚堂六言为净梵僧作
洪咨夔（宋代）

石涧寒泉霜晓，竹岗霁月凉秋。
一炷铜炉柏子，老禅破衲蒙头。
活死人窝，为番阳胡道玄赋
郑元祐（元代）

我尝梦登天，身乘帝青云。下视六合大，死人何纷纷！

尸行鬼走不知丑，天跳鬼踔无由分。首戴髑髅蒿两目，肠悬题凑空孤坟。

自谓策神智，可以干明君。自谓雕纂组，可以成华文。

自谓昭旗常，可以铭前勋。形如枯株心强活，气如湿灰耳强闻。

哀哉腥腐窟，何以能超群？天孙为余言，此皆不足云。

累累白骨成飞尘，安知中有不死人？眉厖喉结目如电，挥呵风雨走百神。

塌额玉陛下，自称小兆臣。臣之形骸与众等，久断荤血腐肉皴。

言臣不死诚谬妄，固有不死丹元君。丹元君，在何处，泥丸真人且延驻。

一曲鸾笙五百年，死人窝里翻身去。
晚春
王庭圭（宋代）

残花不待恶风吹，细雨浮花半出篱。篱外行人错回首，黄鹂飞上绿杨枝。
和荣安中二绝
王灼（宋代）

醉来不入少年场，只欲问途何有乡。
耽酒玉川贫彻骨，倾空将鼻观到糟床。
祥符寺得句
许必胜（宋代）

安蔬自足慰平生，峰静松闲涧水平。
山意悟时僧不语，落花声间梵音清。
暑夜步月
释文珦（宋代）

畏暑不复眠，空阶踏凉月。
冰轮了无翳，明可数毛发。
夜久肝肺清，如嚥太古雪。
拟换飞人，乘鸾上寥泬。
陈留道中
贺铸（宋代）

强半春风掩户庭，出门唯见麦青青。
从来赤白歌桃李，曾与何人伴醉酲。
省斋吟
金朋说（宋代）

修己师曾子，为人谋必忠。
信诚交以道，传习熟加工。
和文与可洋川园池三十首 涵虚亭
苏轼（宋代）

水轩花榭两争妍，秋月春风各自偏。
惟有此亭无一物，坐观万景得天全。
次韵程观过
洪适（宋代）

山城寂寂簿书稀，梅际春风一夜归。忽喜烹鱼中有得，恍然挥麈久相违。

折腰岂爱蕲州竹，问汉须寻织女机。奇绝黄山待佳句，何时小雨湿征衣。
杂感
陆游（宋代）

春晚晴还雨，村深醉复醒。
溪添半篙绿，山可一窗青。
药品随长鑱，花名记小屏。
闲身幸无事，吟啸送余龄。
题屈处诚雪竹
陆深（明代）

萧萧云物满堂寒，屈老风神向笔端。带雪琅玕三百个，蒋家径里见袁安。
大涤洞天留题
倪允文（宋代）

洞裹群仙总未逢，天风吹快去匆匆。
儒仙元自留官府，傥借刀圭得圣功。
奉谢何正父日暇荔实茶宣瓜蜜术之贶酬以露芽
岳珂（宋代）

打门军将到山家，小国长须海上楂。
冰片霞餐正浮蜜，雪穰风味更宜茶。
颇思野蔌盘无荔，安得珍投琼报瓜。
泛水旧游浑不记，且看七碗岸巾纱。
重至秀山售屋将归十首 其二
方回（元代）

秀山山下榻，攲枕肯重来。醉任门无掩，贫知盗□□。

□□终夜听，老树几年培。归橐残书少，舟轻亦快哉。
华藏山
侯凤芝（清代）

山色半天青，入山忽已失。惟见水中山，苍润岚可悦。
次韵邓祭酒赠极元无师
项炯（元代）

麈尾天花洒石扉，莫教五色掩摩尼。峰头笑纵金衣鹤，竹里閒寻玉版师。

言论每怀龙井夜，扶携浑似虎溪时。芝云更拟分蒲榻，黄叶满山题近诗。
至钟离发书寄婉素
杨基（明代）

漂泊嗟吾远，支吾赖汝贤。
老亲思馔肉，痴女忆衣绵。
刀尺砧声里，灯花笑影边。
聊将千里梦，持送到金川。
敩潘岳悼亡诗体即用其韵
弘历（清代）

十旬倏以临，服制众云易。予怀未觉遥，有如一日隔。

偕老欢莫追，叹逝愁奚益。因悟宇宙间，率为形神役。

别后已杳杳，忆前犹历历。惟其无显名，是以贻芳迹。

嗟哉长春宫，遗像空悬壁。欢去悲以归，每念增忧惕。

兰湘陈豆核，椒浆泛爵只。三奠尽一心，一心纷百析。

倾爵酒频酹，拭巾泪犹滴。滴泪不能乾，平生恩爱积。

齐物惭未能，难学庄盆击。独旦不能眠，欹枕怀百端。

魄渊促代谢，朱明行欲阑。凉秋率感人，况逢形影单。

未闻蛩杵声，已觉衾簟寒。寒宵那更同，梧月虚朣胧。

九御咸备位，对之吁若空。所重在四德，关雎陈国风。

讵如汉武帝，惟希见美容。愁思郁以纡，啜其泪沾胸。

入梦诉未已，揽衣晨复起。脱珥赋鸡鸣，回思常事耳。

已蹈东门吴，更如蒙庄子。安仁才一悼，予作实双纪。

悲兮悲如何，遑论辞工鄙。达人应尽知，有生孰免逝。

况年近不惑，亦岂为夭厉。独惜窈窕质，忽作朝云翳。

永别乍一日，积日将成岁。代月祗十二，容台有典制。

观德逢月忌，聊复一临祭。临祭知徒然，悲悰稍以尽。

城隅葺静安，涉冬将发引。相待两皇妃，慧贤与哲悯。

念此总伤神，那免泪泉陨。胜水卜佳城，终焉东结轸。

为期指三年，欲言意不忍。不忍可柰何，沉痛以躇蹰。

每因时序迁，一往景山隅。凤帷空想像，鸾驭终虚无。

湘江愧交甫，曾逢帝子车。声吞语难罄，神往伤有馀。
桑麻遣兴二首 其一
林大钦（明代）

上天垂雨露，何物不生春。甘苦齐结实，麻桑更拂人。

乐幽心愈淡，敦土道为邻。满眼缘生事，离披浑性真。
冬日扈从还南京随驾出丽正门马上作
曾棨（明代）

朝随六龙驾，远别黄金台。
万乘出都门，旭日净浮埃。
翠华正飞扬，玉辇从天回。
羽林罗猛士，夹道驰云雷。
回首望玉京，城阙何壮哉。
海水向东流，西山郁崔嵬。
上有五色云，垂辉映蓬莱。
壮游惬周览，欲去仍迟回。
策马天仗间，夙昔长追陪。
古来词翰臣，岂但邹与枚？至今百世下，声誉扬九垓。
梦亡友彭可人
李林芳（清代）

后死蓬飘甚，人间剧可哀。多君存友谊，一夕渡江来。

妻子劳薪米，干戈逼草莱。廿年艰苦事，知不到泉台。
霜天晓角（寿康臞山）
刘辰翁（宋代）

问春来未。也似辛壬癸。如此男儿五十，又过却、孔融二。

画堂孙子子。新桃如故垒。不管明朝后日，春满眼、是千岁。
贺友人丝桐复归
陈起（宋代）

春到牡丹花事阑，惜春约客游湖山。
烟光万态属吟思，白石清湖流指间。
双成解后兰舟驻，索纸大书春草句。
成此风流一段奇，乐事百年能几遇。
薄暮归来雨湿衣，买舟庇此十三徽。
小梢愚怮阻人意，客散河梁灯火微。
方将清事夸儿妇，桐君羽化无何有。
一壶千金何处寻，愁绝瓠巴无措手。
要知烦恼所根株，以爱布种当芟除。
赵璧既返懽如初，哦诗称贺敢后欤。
吴荆溪大监
释元肇（宋代）

遥辞下石桥，南岳阻招邀。五载未相见，三除不入朝。

玉楼催作记，琼阙伴吹箫。叹世无知己，文章竟寂寥。
岁暮山居杂感 其三十一
谢元汴（明代）

嗟予生也晚，不及揖公存。四海方无事，知津昔有言。

眇然绝俗意，难与世人论。勿曰忠清异，寒烟合一痕。
元宵前一日见雪志喜用前韵呈雪湖
谢迁（明代）

清晓墙梅雪满颠，暗香风度隔空怜。八荒气转初元夕，三白人占大有年。

灯市光辉联巷陌，鸿泥踪迹遍原田。寻春有约须乘兴，莫遣粗豪俗驾先。
留题诸罗十一番社
周芬斗（清代）

虎溪中路渡盈盈，螺黛东西隔岸横。他里郁葱来紫雾，共沾雨露享升平。
依韵酬献陈州王密学见寄二首
强至（宋代）

忆昨驱车始向西，樊川又见菊花期。
滞留旧幕嗟今日，淡笑清樽记昔时。
屡辟滥充宾客晚，厚恩惭报主人迟。
淮南卧治那能久，天子怀贤入梦思。
洞仙歌·裙芳老尽
晁补之（宋代）

裙芳老尽，海棠花时候。雨过寒轻好清昼。最妖饶一段，全是初轻，云鬟小，涂粉施朱未就。全轻还自好，骀荡春馀，百样宫罗斗繁绣。纵无语也，心应恨我来迟，恰柳絮、将春归後。醉犹倚柔柯，怯黄昏，这一点愁，须共花同瘦。
黄檗和尚赞
释师观（宋代）

一棒一条痕，一掴一掌血。
杀人能活人，不传之妙诀。
中岩封崇寺
冯山（宋代）

万竹林间一径升，满岩金碧静香灯。飞泉散乱垂千尺，危阁攲斜拥数层。

雨气或从檐际落，风光时向坐中凝。荒碑文字那能读，合眼煎茶问老僧。
赠吴述之先生 其一
王燮（清代）

中原有名士，白首犹潦倒。一身大布衣，浩然畅吟啸。

涉境极坎坷，诙谐语仍妙。自云父母身，珍重敢自暴。

风霜系远念，精力苦衰耗。高堂垂爱心，艾老甚幼少。

千钧慎担荷，百岁求自劭。努力尚加餐，保身即纯孝。
赠张全义
杨凝式（唐代）

洛阳风景实堪哀，昔日曾为瓦子堆。

不是我公重葺理，至今犹是一堆灰。
东山吟
李白（唐代）

携妓东土山，怅然悲谢安。
我妓今朝如花月，他妓古坟荒草寒。
白鸡梦后三百岁，洒酒浇君同所欢。
酣来自作青海舞，秋风吹落紫绮冠。
彼亦一时，此亦一时，浩浩洪流之咏何必奇？
咏史上·齐桓公二首
陈普（宋代）

关睢泽竭自师陉，直到瓜丘炉六经。
户外流虫争掩鼻，当年已作鲍鱼腥。
故人惠马生笔
许景衡（宋代）

闻说江南多笔工，马生所作尤瑰异。十年江海得妙旨，一日声名倾众技。

故人怜我有书癖，数管不辞千里寄。齐锋出颖虽不殊，洒墨虚心皆已智。

当年退之传毛颖，假辞托说终伤伪。我今草草又百载，矫首相望空两地。

文房四子迭有无，商没参横似相避。鼠须栗尾乃见嫌，强欲用之随弃置。

马笔端如故人面，眼瞥见时心已记。跳龙卧虎非世习，绾蛇萦蚓皆儿戏。

岂知远适在加鞭，却效良工先利器。何当拂衣隐林麓，约史著书从素志。

敢言名姓垂竹帛，自甘生死惟文字。敬谢故人因及马，梳毫截管惟精致。

而今劲健已不售，要须软熟随人意。
秋夕湖上
葛绍体（宋代）

云边雁影半浮沉，一片征帆万里心。水月光涵疑雪夜，小舟乘兴欲山阴。
沙寒
晁公溯（宋代）

沙寒兼白石，瀼断入青溪。
硖雾连山暗，江云出水低。
远游殊俗倦，归路故乡迷。
日落荒原上，城乌已复啼。
谢太傅杜相公惠吴柑
苏颂（宋代）

任土吴邦果，分甘故相庭。
累累朱实烂，馥馥蜜筒馨。
玉液三重酿，神丹九鍊形。
盘中堆火齐，案上闹铜钉。
玩比韩嫣弹，餐胜楚子萍。
琼津融不竭，尘虑涤还醒。
近比瓜称瓝，休夸李似瓶。
南楼今匪贵，东望亦虚灵。
盛乃长洲苑，传之大禹经。
秋包千树富，霜叶一林青。
荐味同饴露，沦辉信景星。
租园输岁赋，守吏占官丁。
贡罢中都府，供先绿野扃。
缄封重篚袭，道里百邮亭。
想忆金华宴，须倾缥瓮醽。
同梨资可口，与枣助延龄。
岂意殊方物，频沾俗吏厅。
食珍时有愧，拜赐敢遑宁。
顾乏齐瑶报，宜追戴带铭。
永言难纪美，应念思飘零。
隋宫
李商隐（唐代）

乘兴南游不戒严，九重谁省谏书函。
春风举国裁宫锦，半作障泥半作帆。
方勉甫属题邵位西先生手书诗册
马新贻（清代）

景慕芳徽已历年，下车正拟访高贤。遽闻亮节全千古，特疏忠贞达九天。

每向同侪搜剩墨，喜逢佳士读遗编。词因人重弥珍惜，冰地风裁锦绣篇。
百字令 观灯归后醉饮，度此
潘榕（清代）

六街灯火，踏欢场、游倦归来行缓。爆竹声声声不断，听彻元宵弦管。

楼望邻家，筵开别院，烧烛帘高卷。盈盈笑语，耳轮风过吹满。

凄惋。老恨年催，境随梦幻，少日狂都减。心字香销灰已冷，访翠偎红情懒。

圆月窥愁，寒檠瘦影，坐数更长短。沉思旧事，无言姑醉瑶盏。
早朝诗（十四首）
杨子器（明代）

彩云飞绕凤凰楼，帘卷屏开见玉旒。
西殿钟声朝已落，满天星斗未曾收。
早春十咏 其八
王畛（元代）

提壶劝客饮，布谷催农耕。农耕困耒耜，客饮酣萧筝。

劳逸分已定，废兴时改更。物生固如此，天运还循行。
题舍壁
陆游（宋代）

草没孔明庐，尘流倚相书。
家居四立壁，出驾独辕车。
穷达本无择，死生良自如。
镜湖三百里，处处侣禽鱼。
蜡梅十五绝和陈天予韵
唐仲友（宋代）

黄姑侍女两三人，散作名家不嫁春。
仙桂飘零篱菊尽，香容付与雪中身。
题高寄泉孝廉柳桥晴絮图 其六
李承谟（清代）

行行几欲叹途穷，下第情怀似酒中。寄语刘蕡休懊恼，鲰生几度哭秋风。
与杏林谈禅作禅语赠之
曹廉锷（清代）

听人说真谛，言下颇了了。然求上乘禅，莫若无言好。

有时笑口开，我亦不自晓。持定无无想，此身亦可少。
哭贾岛
可止（唐代）

燕生松雪地，蜀死葬山根。诗僻降今古，官卑误子孙。

冢栏寒月色，人哭苦吟魂。墓雨滴碑字，年年添藓痕。
夜坐
裘万顷（宋代）

炉火篝灯孰与同，此心吾欲付冥鸿。
茅檐已作十旬雨，蕙帐不冥连夜风。
一段清愁诗句里，十分寒事酒杯中。
溪云未用安排雪，且听梅花试小红。
简张中白
方回（元代）

畴昔兵兴岂料今，朱幡犹忆对青衿。
棠郊自愧无遗爱，芹泮遥知有好音。
练水招予归旧隐，锦峰输子擅清吟。
岂无樽酒能娱客，黄浦门头一再斟。
忆梅用去岁十一月初六日对盆梅作韵
弘历（清代）

南飞金翼迟天中，庾岭空需擘蕊风。几点才看破梢白，一般徒忆亚盆红。

地炉火暖閒烹苦，楸局宵清试蹙融。更拟生绡貌春色，应须求我不工工。
风入松
利登（宋代）

断芜幽树际烟平。山外又山青。天南海北知何极，年年是、匹马天征。看尽好花成子，暗惊新笋抽林。

岁华情事苦相寻。弱雪鬓毛侵。十千斗酒悠悠醉，斜河界、白日云心。天鹤尽边天阔，清猿咽处山深。
自离富池凡三祷顺济龙求便风皆获应又风日清
张耒（宋代）

旗尾指船头，篙工告风便。
张帆弛双橹，去势如脱箭。
船傍两高山，过目若流电。
波平船稳驰，客寝兀未变。
吾闻西江龙，神力回宇县。
往来万夫祷，正直巧获愿。
嗟予何所恃，诚确无所荐。
神岂哀我穷，有赐不待献。
乃知人穷我，本不坐神谴。
人间事若异，未易以言辩。
坐令千里远，近若在几研。
惭非谢宣城，攫笔赋净练。
秋登越王台
康有为（清代）

秋风立马越王台，混混蛇龙最可哀。
十七史从何说起，三千劫几历轮回。
腐儒心事呼天问，大地山河跨海来。
临睨飞云横八表，岂无倚剑叹雄才！
咏史
陈普（宋代）

世历绵延四百秋，死蚿枯竹附诸侯。末年隆准生丰沛，谁道嬴秦是继周。
秋夜巫山
乔备（唐代）

巫峡裴回雨，阳台淡荡云。江山空窈窕，朝暮自纷氲。

萤色寒秋露，猿啼清夜闻。谁怜梦魂远，肠断思纷纷。
寄月塘
胡仲弓（宋代）

怀人看皓月，清梦落梅边。
书债閒销日，吟魂飞上天。
为贫驱宦牒，习懒坐寒毡。
但得投簪去，何须二顷田。
赠燕
李晏（金朝）

王谢堂前燕，秋风又送归。向人如惜别，入户更低飞。

海阔迷烟岛，楼高近落晖。不知从此去，几日到乌衣。
梦宗氏子来兄舍寄生九月初七果生侄子
阳伯高（宋代）

昔年曾梦宗家郎，受生所自言其详。
髼忪有发重覆顶，梦里恍然如发旁。
大人占之兆惟吉，惟熊惟罴男之祥。
今朝筵庆果如梦，始生三日逢重阳。
啼声已觉是英物，一门四子诚生光。
小鱼嬉戏已成队，雏雁飞腾终作行。
晓来搔首搜句喜，奋笔仓惶书弄麞。
端由乃祖积德厚，诗礼有传应异常。
新醅喜醱蒲萄绿，开樽共对篱花黄。
揿髯一笑共引满，拜贺箕裘过派长。
醉吟五首
方回（元代）

渊明年十九，谢公破苻坚。
此时尚可为，未及出仕年。
太傅一丘志，永言负东山。
道子国宝辈，日趣晋祚迁。
参军与百里，黾勉一纪间。
典午竟已矣，于兹遂归田。
至今会心人，仰高醉中言。
太令人赵氏挽词
楼钥（宋代）

姻娅托三槐，同朝得往来。
迎春烦设席，举寿荷携杯。
京尹俄遭难，都人亦助哀。
琅琅垂绝语，烈妇信高哉。
次唐彦猷愿亭林韻
鲁晦之（宋代）

烟雨三家市，黄门卜此居。
著书千纸在，祠宇几掾疏。
潮汐成今古，牛羊有里墟。
举兵鉏逆节，风烈照无馀。
题宋德器致爽轩
李吕（宋代）

将军啸咤风雷生，一诺之宠千金轻。
仰头看山默不应，此段王郎真绝人。
人言爽气定何物，面目俨然君不识。
非氛非祲非烟云，可以意了难口说。
子猷拄笏人笑痴，先生作斋人愈疑。
但知谈河不救渴，岂信秀色能充饥。
千峰横青朝过雨，折简招归入诗句。
傥有俗客来叩门，为道我眠卿且去。
又次前韵
陈著（宋代）

吁嗟天数不人由，举目江河万里愁。
为厉可无忠义鬼，觅封忍见笑谈侯。
功名只作无时看，气节须从险处留。
归去来辞非浪赋，曾知此老此心不。
题清芬阁
令狐俅（宋代）

元英去世二百年，其迹虽久骚雅传。
田庐不废子孙贤，庆门簪雅方蝉联。
我来源中访高隐，□人邀客云山前。
朱门绿阁照溪水，长松茂材□寒烟。
滩声萧萧到几席，魂清骨冷忘睡眠。
伊子出处不自判，尘缨俗网常萦缠。
儿孙渐多食□众，高翔远引嗟无缘。
他年家事苟有付，杖藜□此同悠然。
母子别
于石（宋代）

客游严陵道，中路哭者谁。
哀哀母子别，云是夫弃妻。
百年结欢母，一旦生别离。
妾去何足怜，怜此乳下儿。
哌哌未能语，弃去良可悲。
儿啼苦恋母，母闻转悲凄。
欲语别离苦，孩提尔何知。
徒能抚汝项，相顾空泪垂。
夫妇义已绝，母子恩亦亏。
尔饥谁与哺，尔寒谁与衣。
明年尔学行，谁与相提攜。
人言无母怜，有父尚可依。
尔父忍弃我，弃汝将如遗。
去去两相失，相见未有期。
娟娟秀眉目，梦寐或见之。
夜静涧声咽，犹似闻儿啼。
和靖爱梅
陈献章（明代）

懊恼梅花未有诗，孤山马上又攒眉。后人拈出前人句，作者元来自不知。
八影 其七 梅影
成鹫（清代）

我爱洞天树，花开正岁寒。真香无可得，留影与人看。

骨格空还傲，尘根净到乾。繁华非所羡，息荫且盘桓。
水调歌头（妇生朝李＿·□同其女载酒为寿用韵谢之）
魏了翁（宋代）

曾向君王说，臣愿守嘉州。风流别乘初届，元在越王楼。湖上龟鱼何事，桥上雁犀谁使，争挽海山舟。便遣旧姻娅，解后作斯游。

晚风清，初暑涨，暮云收。公堂高会，恍疑仙女下罗浮。好是中郎有女，况是史君有妇，同对藕花洲。拟把鹤山月，换却鉴湖秋。
送善兄还洞山兼呈方丈 其二
释慧空（宋代）

一书远寄云中旧，五偈仍观雪子吟。且喜新丰消息在，南方满眼是丛林。
闻顾玄纬锡山待沐园产绿芝遥寄此咏
欧大任（明代）

午桥依锡穴，甲第近铜池。赐沐朝难许，椷縢圃未窥。

九华云下出，三秀石中披。莫学商山老，放歌行采芝。
述怀
柯鸿年（清代）

老去无求心自清，不争利禄不争名。消除结习耽岑寂，却被旁人说矫情。
故园脩竹日在目中家人来都下问以诗五首 其一
孙承恩（明代）

园中旧竹千馀个，荣悴新来近若何。愁闻岁晚冰霜厉，尚欠春若雨泽多。

有无老宿参禅至，几见高人载酒过。尘土汩人三二载，伫思归日荫婆娑。
赠观菴主
白玉蟾（宋代）

蹲鸱味美还师独，榾柮烟青喜我同。
拄杖出门谁会得，松梢浩浩啸天风。
木郎祈雨咒
白玉蟾（宋代）

乾晶瑶辉玉池东，盟威圣者命青童。
掷火万里坎震宫，雨骑迅发来太濛。
木郎太乙三山雄，霹雳破石泉源通。
神震巽土皓灵翁，猛马四张（外囗里力）火冲。
流精郁光奔祝融，巨神泰华登云中。
墨旛皂纛扬虚空，掩曦蒸雨屯云浓。
阏伯撼动崑崙峰，幽灵翻海玄溟同。
冯夷鼓舞长呼风，蓬莱弱水兴都功。
龙鹰捷疾先御兇，朱发巨翅双目彤。
雷电吐毒驱五龙，四溟叆叇罗阴容。
一声四海改昏蒙，雨阵所至川流洪。
金光流精斩旱虹，洞阳幽灵召丰隆。
玉雷浩师变崆峒，虚皇泰华扫妖爞。
群梁玄黄号前锋，祠泉恣蜃威天公。
（外囗里力）火律令翻穹窿，鞭击妖魅驱蛇虫。
勾娄吉利炎赫踪，登僧泽颐悉听从。
织女四哥心公忠，辅我救旱助勋隆。
赤鸡紫鹅飞无穷，摄虐缚崇送北酆。
敕紫虚元君降摄，急急如火铃大帅律令。
曹刿论战
左丘明（先秦）

十年春，齐师伐我。公将战，曹刿请见。其乡人曰：“肉食者谋之，又何间焉？”刿曰：“肉食者鄙，未能远谋。”乃入见。问：“何以战？”公曰：“衣食所安，弗敢专也，必以分人。”对曰：“小惠未遍，民弗从也。”公曰：“牺牲玉帛，弗敢加也，必以信。”对曰：“小信未孚，神弗福也。”公曰：“小大之狱，虽不能察，必以情。”对曰：“忠之属也。可以一战。战则请从。”（遍 同：徧)

公与之乘，战于长勺。公将鼓之。刿曰：“未可。”齐人三鼓。刿曰：“可矣。”齐师败绩。公将驰之。刿曰：“未可。”下视其辙，登轼而望之，曰：“可矣。”遂逐齐师。

既克，公问其故。对曰：“夫战，勇气也。一鼓作气，再而衰，三而竭。彼竭我盈，故克之。夫大国，难测也，惧有伏焉。吾视其辙乱，望其旗靡，故逐之。”
祈谷乐章。雍和
佚名（唐代）

殷荐乘春，太坛临曙。八簋盈和，六瑚登御。

嘉稷匪歆，德馨斯饫。祝嘏无易，灵心有豫。
示诸子
曹勋（宋代）

霜入晴云暖，冰生掠岸沙。
卑枝闲剪橘，幽径试寻花。
客路人情薄，乡关去路赊。
只应托诸子，莫倦问桑麻。
次韵见可书示二绝并以送行
赵蕃（宋代）

诗材画笔本同姿，造物嗔人可怨饥。
行橐君无叹悬磬，褐衣我亦欠絇丝。
南归宿营西禅寺
黄彦平（宋代）

灵辄三年宦，何蕃问岁归。
风尘为吏若，天地禀生微。
廪粟难糊口，园蔬亦乐饥。
谁令浪奔走，南北敝片衣。
复用前韵谢和鄙篇以送行县
韦骧（宋代）

耐冲晓雾狐裘密，乱踏寒霜马蹄逸。遍行属邑敢惮劳，乐岁偿蹄民易出。

云间想恋双旌色，跋辔长坡首频侧。更怀珍句重见酬，一颗骊珠探颔得。
采桑曲
武衍（宋代）

粉光薄薄髻云垂，叶满湘笼独步时。
女伴未来归未得，水边閒照插花枝。
宿水村二首 其一
薛瑄（明代）

日暮江头送客还，寂寥清夜不成欢。连天海气当窗白，一枕江风入梦寒。

鸡唱远村皆落月，潮生古渡已层澜。披衣久坐待明发，白石歌馀兴未阑。
移舟入荷池同孟阳方回小泛
李流芳（明代）

风池弄小艇，偃仰芰荷丛。叶与远山碧，花将落照红。

衣裳散香泽，楼阁拟虚空。渐觉离尘世，来游净土中。
题延月轩 其九
胡奎（元代）

身在瑶台上，不知风露寒。钱唐十万户，能得几家看。
行经华阴
崔颢（唐代）

岧峣太华俯咸京，天外三峰削不成。
武帝祠前云欲散，仙人掌不雨初晴。
河山北枕秦关险，驿路西连汉畤平。
借问路旁名利客，何如此处学长生。(何 一作：无)
秋怀 其八
韩淲（宋代）

天命有生死，人事有盛衰。亘古每如此，一致该百为。

墨翟非达道，徒尔悲练丝。寥寥千载间，圣贤眼中稀。

悠悠水东逝，忽忽日西驰。为学苟未至，于人犹可思。

发言一不善，虽马亦难追。修身撰良辰，浩然排忧悲。
李洋河舟中戏为俚体遣意
程嘉燧（明代）

半似春还半似秋，不成估舶不成游。
幸无冰雪伤离思，且有云山遮客愁。
远雁如尘飞水面，乱帆疑叶下吴头。
明年更鼓潇湘柁，老泪凭添万里流。
出京寄无咎二首
张耒（宋代）

不许多闻长乐钟，打包旦遇又匆匆。
长安城里谁相识，只有周南太史公。
送程给事知越州
蔡承禧（宋代）

万室罗纨千舸蓬，绕山楼榭满溪风。舟移菡萏芬芳渚，旌倚蓬莱缥缈宫。

翁子印还多事后，微之名辱宦人中。昌时青琐朱轓贵，白首谁何得似公。
次韵吕居仁送李商老兼简李去言兄弟诸同参五首 其一
饶节（宋代）

岁月如翻江，学道若农务。道人竞寸晷，政以生死故。

耽耽鹭闯池，落落鹤警露。瞥然忽中的，优昙濯泥污。

何当一鼓作，姑置管城兔。
送何员外使湖南
独孤及（唐代）

夙昔皆黄绶，差池复琐闱。上田无晚熟，逸翮果先飞。

前路舟休系，故山云不归。王程倘未复，莫遣鲤书稀。
送象上人还山中
郑巢（唐代）

竹锡与袈裟，灵山笑暗霞。泉痕生净藓，烧力落寒花。

高户闲听雪，空窗静捣茶。终期宿华顶，须会说三巴。
十二辰诗并序 其十二 猪
刘天谊（清代）

定归曾谑卫，荐食亦方吴。嗜仅贪糠核，行多负垢涂。

不惭形壅肿，自喜腹膏腴。入笠何烦尔，真宜付狗屠。
忠勇庙
董嗣杲（宋代）

才接军符便起程，此行要并铁山名。
孤忠解得孤城急，一勇判来一死轻。
堂屋依湖空柳色，庙门当路枕松声。
丈夫对著褒荣曲，誓挽天河洗甲兵。
白马篇
李云龙（明代）

边城八九月，北风号枯枝。白马谁家子，往来阴山陲。

左右佩双鞬，出入拥龙旗。策名壮士籍，曾受天子知。

羽书昨夜至，虏骑犯金微。驱马出塞门，一军生光辉。

一战摧前锋，再战破重围。日暮休我兵，胡笳惨以悲。

男儿赴国难，何以身家为。不断单于臂，宁裹马革归。
送赵鼎臣赴召二首
李曾伯（宋代）

几载江湖负隽声，秋风千里起弓旌。
石渠喜得今刘向，宣室应弓旧贾生。
台阁致身将贵显，朝廷论事且和平。
更须记取申公语，不在多言在力行。
读吴汉槎秋笳集有作 其五
屈大均（明代）

忽因长白赋，生得入榆关。都尉频挥涕，丁零亦惨颜。

未曾埋雪窖，不必示刀环。三百胡笳弄，都归怨曲间。
所寓
释元肇（宋代）

旧恨新愁海样深，关河鱼雁各飞沈。芭蕉也似知人意，日日窗前吐寸心。
云津送袁生之京
李先芳（明代）

曲水平桥江岸斜，云津门外送仙槎。
离亭握手愁将夕，远道逢春鬓易华。
二月行人折杨柳，一年心事问桃花。
兰桡泊处东风遍，细雨楼台燕子家。
饯张七琚任宗城即环之季也同产八人俱以才名知
储光羲（唐代）

他日曾游魏，魏家馀趾存。可怜宫殿所，但见桑榆繁。

此去拜新职，为荣近故园。高阳八才子，况复在君门。
宫词 其八十八
宋白（宋代）

上苑欣逢祓禊辰，踏青因过望贤春。连昌宫使开金锁，步障花深不见人。
留题槃隐高士王子由书斋
方回（元代）

万宇横陈碧瓦齐，浓岚淡霭总诗题。
隔江烟树窗中细，过海风樯槛外低。
琴仅可弦星半缺，壁应欲画雪新泥。
南华卧读两三卷，犹喜晴檐日未西。
句 其二
李光（宋代）

吾衰自不出，孰谓出无友。
春霁
欧阳澈（宋代）

绣出园林霁色新，长郊芳草绿无垠。日笼瑞气轻浮幌，风掠花无暗袭人。

蝶慕窃香争趁暖，莺思求友竞啼春。试将何物浇诗胆，活火调汤溅玉尘。
蝶恋花
严绳孙（清代）

翠帐寒生香篆袅。斜亸腰支，一向和衣抱。暮雨帘栊如欲晓。

罗裙半展潇湘绕。

笑吐丁香檀晕小。雾湿花房，杨柳三眠了。唤起凤屏灯悄悄。

试看鬟影松多少。
偈颂一百三十六首
释惟一（宋代）

二月初五，群花竞吐。
或逞夭红，或夸雅素。
月下精神，风前态度，
明明祖意无回互。堪悲堪笑老灵云，
错认桃花作眼睛，至今犹自不惺惺。
秀华续咏 其七 如姬
黄金石（清代）

不出兵符秦已帝，腐儒何事尚狺狺？门前愧杀三千客，六国安危仗美人。